Il-Presidenza Maltija llum laħqet ftehim informali mal-Parlament Ewropew dwar skema sponsorjata mill-UE, "WiFi4EU", biex tippromwovi internet mingħajr ħlas fil-kunsilli lokali, sptarijiet, ġonna pubbliċi u f'postijiet pubbliċi oħra. Portal tal-WiFi4EU multilingwi u li jintgħaraf malajr ser jipprovdi konnessjoni tal-internet b'veloċità għolja, sigura u mingħajr ħlas lill-utenti. Il-muniċipalità lokali jew il-korp pubbliku ieħor li joffri l-konnessjoni jista' juża l-portal biex jipprovdi aċċess faċli għas-servizzi diġitali tiegħu. "WiFi4EU ser jagħmel l-internet b'veloċità għolja disponibbli għal ħafna ċittadini li mingħajru ma kienx ikollhom l-opportunità li jesperjenzaw konnettività ta' kwalità għolja," qal Emmanuel Mallia, il-Ministru Malti għall-Kompetittività u Ekonomija Diġitali, Marittima u tas-Servizzi. "Ser jinkoraġġixxi l-użu tas-servizzi diġitali u jnaqqas id-distakk diġitali, inkluż f'postijiet b'aċċess limitat għall-internet." Il-ftehim tal-lum jiddefinixxi x'sura ser tieħu l-iskema, iżda l-baġit tagħha ser jiġi ffinalizzat wara r-reviżjoni ta' nofs it-terminu li għaddejja bħalissa tal-qafas finanzjarju pluriennali tal-UE. Taħt l-iskema, muniċipalitajiet, libreriji, sptarijiet u korpi pubbliċi oħrajn ser ikunu jistgħu japplikaw għal finanzjament għall-installazzjoni ta' punti ta' aċċess lokali bla fili permezz ta' proċeduri amministrattivi sempliċi. Il-korp pubbliku nnifsu ser ikun responsabbli għaż-żamma tal-konnessjoni għal mhux inqas minn tliet snin. Ser jiġu pprovduti għodod ta' finanzjament sempliċi, bħal kupuni, biex ikopru sa 100 % tal-ispejjeż eliġibbli. Il-finanzjament ser jiġi allokat b'mod ġeografikament bilanċjat fil-pajjiżi kollha tal-UE u, fil-prinċipju, skont min japplika l-ewwel. Ser ikun possibbli li jkun hemm xi prijoritizzazzjoni għal applikanti minn pajjiżi b'rati baxxi ta' parteċipazzjoni. Sabiex jiġi żgurat li l-assistenza finanzjarja ma tfixkilx il-kompetizzjoni jew tiskoraġġixxi l-investiment privat, ser ikunu eliġibbli biss proġetti li ma jidduplikawx konnessjonijiet tal-internet pubbliċi jew privati eżistenti. L-objettiv huwa li jintlaħaq qbil dwar il-baġit tal-iskema, u li l-ħidma teknika tiġi ffinalizzata fil-ħin sabiex l-iskema titlesta sa tmiem l-2017. Il-presidenza ser tressaq l-eżitu tat-taħditiet tal-lum għall-approvazzjoni mill-istati membri fil-ġimgħat li ġejjin, sabiex il-proġett ikun jista' jinbeda kif ippjanat.